"பூதத் தீவில் யாரை விசாரிப்பாய்.?"  "பூதத் தீவில் ஒரு பூதம் இருக்கிறது. அதை விசாரிப்பேன்."  "அந்தப் பூதத்தை எனக்கும் காட்டுவாயல்லவா?"  "அதுதான் முடியாது. நீ என்னைத் தொடர்ந்து தீவுக்குள் வரக்கூடாது. கரையில் படகைப் பார்த்துக்கொண்டு காத்திருப்பதாகச் சத்தியம் செய்து கொடுத்தால் நான் போய் விசாரித்துக் கொண்டு வந்து சொல்வேன்."  "சரி, அப்படியே ஆகட்டும்!" என்றான் வல்லவரையன்.  காற்று சுகமாக அடித்தது. பாய் மரத்தின் உதவியினால் படகு விர்ரென்று கடலைக் கிழித்துக்கொண்டு சென்றது. கடலின் ஓங்கார நாதம் கேட்டுக் கொண்டே இருந்தது.  வந்தியத்தேவனுடைய கண்களைச் சுழற்றிக் கொண்டு தூக்கம் வந்தது. விழிப்பு நிலையிலிருந்து உறக்க நிலைக்கு இலேசாக நழுவிச் சென்றான். சுழற்காற்று - அத்தியாயம் 9